Predkladacia správa

           Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 270/2010 Z. z. o environmentálnych normách kvality v oblasti vodnej politiky (ďalej len „návrh nariadenia vlády“) sa predkladá do legislatívneho procesu ako iniciatívny materiál.

            Ministerstvo životného prostredia Slovenskej republiky predkladá návrh nariadenia vlády  na základe formálneho oznámenia Európskej komisie  č. 2013/2249, ktoré sa týka nesprávnej transpozície smernice Európskeho parlamentu a Rady 2008/105/ES zo 16. decembra 2008 o environmentálnych normách kvality v oblasti vodnej politiky, o zmene a doplnení a následnom zrušení smerníc Rady 82/176/EHS, 83/513/EHS, 84/156/EHS, 84/491/EHS a 86/280/EHS a o zmene a doplnení smernice Európskeho parlamentu a Rady 2000/60/ES, v ktorom Európska komisia namieta neúplnú transpozíciu konkrétnych ustanovení citovanej smernice. 

Účelom návrhu nariadenia vlády  je zabezpečiť úplnú a správnu transpozíciu citovanej smernice do právneho poriadku Slovenskej republiky. Zmeny a doplnenia vykonané v  návrhu nariadenia vlády sú výsledkom snahy o dosiahnutie súladu právnych predpisov Slovenskej republiky s citovanou smernicou. 
Návrh nariadenia vlády  nebude mať vplyv na štátny rozpočet, rozpočty obcí a vyšších územných celkov, sociálny vplyv, vplyv na životné prostredie, vplyv na podnikateľské prostredie a ani vplyv na informatizáciu spoločnosti.
Návrh nariadenia vlády je v súlade s Ústavou Slovenskej republiky, ústavnými zákonmi, všeobecne záväznými právnymi predpismi, právne záväznými aktmi Európskej únie a medzinárodnými zmluvami, ktorými je Slovenská republika viazaná. 

            Návrh nariadenia vlády nie je  predmetom vnútrokomunitárneho pripomienkového konania.

Návrh nariadenia vlády bol v medzirezortnom pripomienkovom konaní od 26.februára 2014 do 18. marca 2014.  Zásadné pripomienky neboli uplatnené a obyčajné pripomienky sú akceptované.

Návrh nariadenia vlády sa predkladá na rokovanie bez rozporov.